

VLADA REPUBLIKE HRVATSKE

Zagreb, 6. svibnja 2022.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo mora, prometa i infrastrukture |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o osnivanju Nacionalnog povjerenstva za upravljanje zračnim prostorom |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**PRIJEDLOG**

**VLADA REPUBLIKE HRVATSKE**

Na temelju članka 95. stavka 3. i članka 141. Zakona o zračnom prometu (Narodne novine, br. 69/09, 84/11, 54/13, 127/13 i 92/14) i članka 31. stavka 2. Zakona o Vladi Republike Hrvatske (Narodne novine, br. 150/11, 119/14, 93/16 i 116/18), Vlada Republike Hrvatske je na sjednici održanoj --. ------ 2022. godine donijela

**ODLUKU**

**O OSNIVANJU NACIONALNOG POVJERENSTVA**

**ZA UPRAVLJANJE ZRAČNIM PROSTOROM**

I.

Ovom Odlukom osniva se Nacionalno povjerenstvo za upravljanje zračnim prostorom (u daljnjem tekstu: Povjerenstvo).

Izrazi koji se koriste u ovoj Odluci, a imaju rodno značenje, odnose se jednako na muški i ženski rod.

II.

Predsjednika, članove i tajnika Povjerenstva rješenjem imenuje Vlada Republike Hrvatske na prijedlog Ministarstva mora, prometa i infrastrukture.

Povjerenstvo čine:

– dva predstavnika ministarstva nadležnog za poslove civilnog zračnog prometa od kojih je jedan predsjednik, a jedan tajnik Povjerenstva

– dva predstavnika ministarstva nadležnog za poslove obrane

– dva predstavnika Hrvatske agencije za civilno zrakoplovstvo

– tri predstavnika imenovanog pružatelja usluga u zračnoj plovidbi.

Čelnici tijela/subjekata iz stavka 2. ove točke, imena svojih predstavnika koji će sudjelovati u radu Povjerenstva dostavljaju Ministarstvu mora, prometa i infrastrukture.

III.

Stručne poslove za Povjerenstvo obavljaju, po potrebi, subjekti čiji su predstavnici članovi Povjerenstva.

Administrativne poslove za Povjerenstvo obavlja Ministarstvo mora, prometa i infrastrukture.

IV.

Organizacija i način rada Povjerenstva utvrđuje se poslovnikom koji donosi Povjerenstvo.

V.

Sredstva za rad Povjerenstva osiguravaju se u državnom proračunu Republike Hrvatske, u razdjelu Ministarstva mora, prometa i infrastrukture.

Predsjednik, članovi i tajnik Povjerenstva koji su zaposlenici tijela državne uprave, te koji su dužnosnici u smislu zakona kojim se uređuje sprječavanje sukoba interesa, za rad/članstvo u Povjerenstvu ne mogu primati naknadu.

Za članove Povjerenstva, koji nisu osobe iz stavka 2. ove točke, utvrđuje se neto-naknada u iznosu od 150,00 kuna po sudjelovanju na sjednici.

VI.

Danom stupanja na snagu ove Odluke prestaje važiti Odluka o osnivanju Nacionalnog povjerenstva za upravljanje zračnim prostorom (Narodne novine, broj 129/17).

VII.

Ova Odluka stupa na snagu osmoga dana od dana objave u „Narodnim novinama“.

Klasa:

Urbroj:

Zagreb, --. ------ 2022.

Predsjednik

mr. sc. Andrej Plenković

**OBRAZLOŽENJE**

Temeljem odredbe članka 95. stavka 3. Zakona o zračnom prometu (Narodne novine, br. 69/09, 84/11, 54/13, 127/13 i 92/14), u cilju učinkovitog strateškog upravljanja zračnim prostorom (razina 1.), a radi pripreme prijedloga bitnih za upravljanje zračnim prostorom, Vlada Republike Hrvatske donijela je Odluku o osnivanju Nacionalnog povjerenstva za upravljanje zračnim prostorom (Narodne novine, broj 129/17).

Za članove Nacionalnog povjerenstva za upravljanje zračnim prostorom imenovani su predstavnici Ministarstva mora, prometa i infrastrukture, Hrvatske agencije za civilno zrakoplovstvo, Hrvatske kontrole zračne plovidbe d.o.o. te Ministarstva obrane.

Budući da je potrebno napraviti izmjene u sastavu Povjerenstva, pripremljen je Prijedlog odluku o osnivanju Nacionalnog povjerenstva za upravljanje zračnim prostorom kojom se uređuje:

* predmet Odluke, sastav Povjerenstva i način imenovanja
* obavljanje stručnih i administrativnih poslova za Povjerenstvo
* da se organizacija i način rada Povjerenstva utvrđuje poslovnikom koji donosi samo Povjerenstvo
* da se sredstva za rad Povjerenstva osiguravaju u državnom proračunu Republike Hrvatske, u razdjelu Ministarstva mora, prometa i infrastrukture
* da predsjednik, članovi i tajnik Povjerenstva koji su zaposlenici tijela državne uprave, te koji su dužnosnici u smislu zakona kojim se uređuje sprječavanje sukoba interesa, za rad/članstvo u Povjerenstvu ne mogu primati naknadu, dok se za ostale članove Povjerenstva utvrđuje neto-naknada u iznosu od 150,00 kuna po sudjelovanju na sjednici
* stavljanje izvan snage Odluka o osnivanju Nacionalnog povjerenstva za upravljanje zračnim prostorom (Narodne novine, broj 129/17) te stupanje na snagu i objava predmetne Odluke u Narodnim novinama.